王安石
和吴御史汴渠
郑国欲弊秦，渠成秦富强。
本始意已陋，末流功更长。
维汴亦如此，浚源在淫荒。
归作万世利，谁能弛其防。
夷门筑天都，横带国之阳。
漕引天下半，岂云独荆扬。
货入空外府，租输陈太仓。
东南一百年，寡老无残粻。
自宜富京师，乃亦窘盖藏。
征求过夙昔，机巧到莛芒。
御史闵其然，志欲穷舟航。
此言信有激，此水存何伤。
救世讵无术，习传自先王。
念非老经纶，岂易识其方。
我懒不足数，君材仍自强。
他日听施设，无乃弃篇章。